ธกส.ตั้งกรรมการ4ชุดสกรีนเข้มเงินช่วยชาวนา
ธ.ก.ส.ตั้งกรรมการ 4 ชุด ตรวจสอบเงินช่วยชาวนา 4 หมื่นล้าน คลังตีปี๊บ ศก.พุ่งเกิน 1.5%
16 ต.ค. 2557

ธ.ก.ส.ตั้งกรรมการ 4 ชุด ตรวจสอบเงินช่วยชาวนา 4 หมื่นล้าน คลังตีปี๊บ ศก.พุ่งเกิน 1.5%
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ที่ประชุมคณะกรรมการ ธ.ก.ส.เห็นชอบแนวทางกำกับการจ่ายเงินในโครงการช่วยเหลือชาวนาวงเงิน 4 หมื่นล้านบาท โดยตั้งคณะกรรมการขึ้น 4 ชุดด้วยกัน เพื่อให้มีการจ่ายเงินอย่างรัดกุมขึ้นและแก้ปัญหาการสวมสิทธิ 
ทั้งนี้ คณะกรรมการระดับจังหวัดมีผู้ว่าราชการจังหวัดเป็นประธานดูเรื่องระดับนโยบาย ส่วนคณะกรรมการระดับตำบลมีปลัดอำเภอเป็นประธาน มี ธ.ก.ส. กระทรวงเกษตรและสหกรณ์ และผู้นำชุมชนเป็นกรรมการ ทำหน้าที่ตรวจสอบสิทธิชาวนา โดยการทำประชาคมเพื่อส่งรายชื่อให้คณะกรรมการระดับอำเภอ มีนายอำเภอเป็นประธานเพื่อตรวจสอบรายชื่อความถูกต้อง ก่อนส่งรายชื่อให้คณะกรรมการระดับกระทรวง มีกรมส่งเสริมการเกษตรตรวจฐานข้อมูลย้อนหลัง 5 ปีว่าเป็นเกษตรกรจริงหรือไม่
ขณะที่เกษตรกรที่มีรายชื่อสามารถนำบัตรประชาชนพร้อมสมุดบัญชีเพื่อยื่นเอกสารให้ ธ.ก.ส. ตรวจสอบรายชื่อยืนยันจากฐานข้อมูลของสำนักงานใหญ่ เพื่อโอนเงินเข้าบัญชีเกษตรกร เริ่มวันที่ 20 ต.ค. และคาดว่าจะโอนเงินแล้วเสร็จก่อนวันที่ 30 พ.ย.นี้ 
ด้าน นายสมหมาย ภาษี รมว.คลัง และประธาน ธ.ก.ส. กล่าวว่า คณะกรรมการธนาคารได้ประชุมนัดพิเศษเพื่ออนุมัติวงเงิน 4 หมื่นล้านบาท จ่ายให้กับชาวนาไร่ละ 1,000 บาท ไม่เกิน 15 ไร่/ครัวเรือน ตามมติคณะรัฐมนตรี (ครม.) แล้ว โดยรัฐบาลจะตั้งงบประมาณปี 2559 มาจ่ายคืนให้กับ ธ.ก.ส.ทั้งจำนวน เนื่องจากตั้งงบประมาณปี 2558 ไม่ทัน จึงต้องมาขอใช้เงินจาก ธ.ก.ส.สำรองจ่ายไปก่อน
“งบช่วยชาวนาไทยตอนนี้ยังน้อยกว่างบอุดหนุนด้านพลังงาน ดังนั้นการทำครั้งนี้เป็นเรื่องที่รัฐบาลต้องทำ ปล่อยให้ชาวนาขาดทุนไม่ได้และยังช่วยกระตุ้นเศรษฐกิจ” นายสมหมาย กล่าว
นายสมหมาย กล่าวว่า เศรษฐกิจปีนี้จะขยายตัวได้มากกว่า 1.5% ต่อปี แม้ว่าการส่งออกจะขยายตัวไม่ดี แต่ภาคการท่องเที่ยวจะช่วยได้มาก เพราะประเทศสงบทำให้มีนักท่องเที่ยวเดินทาง เข้ามาเที่ยวไทยเพิ่มขึ้น ประกอบกับตัวเลขเศรษฐกิจในหลายด้านที่ปรับตัวดีขึ้น